KIRJALLINEN KYSYMYS E-2024/02

esittäjä(t): Elizabeth Lynne (ELDR) komissiolle

(9. heinäkuuta 2002)

Aihe: Ammattipätevyyden tunnustaminen

Minun puoleeni on kääntynyt herra Trevor Stent, joka asuu osoitteessa 18 rue de Pontagid, 29520 Châteauneuf-de-Faou, Ranska. Onko komissio tietoinen siitä, että hänen ammattipätevyyttään opettajana ei tunnusteta Ranskassa, vaikka hänellä on opettajan ylempi korkeakoulututkinto, jonka on myöntänyt University of Leicester (Englanti), kun otetaan huomioon, että Ranskan viranomaiset rikkovat neuvoston direktiiviä 89/48/ETY(1), annettu 21. joulukuuta 1989, joka koskee ammatillisesta korkeammasta koulutuksesta annettujen tutkintotodistusten tunnustamista koskevaa yleistä järjestelmää.

Koska Ranskan viranomaiset eivät hyväksyneet herra Stentin opettajan tutkintotodistusta, hän joutui aikaisemmin toimimaan tuntiopettajana, jonka palkka on vastaavasti alempi, ja hänen työsopimuksensa uudistettiin vuodeksi kerrallaan. Nyttemmin herra Stent on lopultakin onnistunut tekemään pysyvän työsopimuksen; viiden vuoden kokopäiväisen työn jälkeen hänelle annettiin oikeus suorittaa koe, minkä läpäisemisen jälkeen hänen kanssaan tehtiin pysyvä työsopimus.

Tässä yhteydessä työnantaja (L'Academie de Rennes) ilmoitti herra Stentille, että hänen Englannissa hankkimaansa työkokemusta ei oteta huomioon, koska sitä ei ole hankittu ranskalaisessa lyseossa, vaikka hänellä on 25 vuoden työkokemus saman aineen (historia englanniksi) opettamisesta saman tason oppilaille.

Aikooko komissio tutkia tapauksen ja selvittää, onko herra Trevorin direktiivin 89/48/ETY mukaisia oikeuksia loukattu?

Mihin toimiin komissio aikoo ryhtyä edistääkseen liikkuvuutta ja rohkaistakseen jäljellä olevien esteiden poistamista pätevyyden ja kokemuksen vastavuoroisessa tunnustamisen alalla?

(1) EYVL L 19, 24.1.1989, s. 16.

Frederik Bolkesteinin komission puolesta antama vastaus

(10. syyskuuta 2002)

Trevor Stentin tapaus koskee kahta eri asiaa: tutkinnon tunnustamista ja ammattikokemuksen tunnustamista. Komissio on ollut myös suoraan yhteydessä Trevor Stentiin.

Stentin tutkinnon ja ammattikokemuksen tunnustamisen osalta ei rikota vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21. joulukuuta 1988 annettua neuvoston direktiiviä 89/48/ETY(1). Direktiivissä vahvistetaan eri jäsenvaltioissa ammattien harjoittamiseen vaadittavien tutkintojen yleinen tunnustamisjärjestelmä. Direktiivin mukaisesti vastaanottajajäsenvaltion (tässä tapauksessa Ranskan) viranomaisten on annettava muuttajalle lupa ammattinsa harjoittamiseen alueellaan, jos asianomaisella henkilöllä on toisessa jäsenvaltiossa ammatin harjoittamiseksi vaadittava pätevyys. Asianomaisen henkilön on tehtävä erillinen hakemus jäsenvaltiossa, jossa tutkinnon vastaavuutta haetaan, sekä määriteltävä tarkasti kyseinen ammatti. Mikäli ammattien välillä tai ammatin harjoittamisoikeuteen johtavassa koulutuksessa on huomattavia eroja, jäsenvaltio voi vaatia muuttajalta sopeutumisajan tai kelpoisuuskokeen suorittamista (muuttaja saa vapaasti valita näiden kahden välillä). Vastaanottavan jäsenvaltion on myös direktiivin mukaisesti otettava huomioon muuttajan ammattikokemus.

Toimitettujen tietojen perusteella Trevor Stentin tutkinto tunnustettiin Ranskassa, jotta tämä voi harjoittaa maassa opettajan ammattiaan. Ranskan viranomaiset eivät siis hylänneet hänen tutkinnon tunnustamista koskevaa hakemustaan.

Komissio haluaa kiinnittää huomion äskettäin hyväksyttyyn ehdotukseensa uudeksi direktiiviksi ammattipätevyyden tunnustamisesta(2). Ehdotuksessa tarkistetaan kaikkia tutkintojen tunnustamista koskevia direktiivejä siten, että tärkeimmät edellytykset ja takeet säilytetään, mutta rakennetta yksinkertaistetaan ja järjestelmän toimintaa parannetaan. Ehdotuksessa esitetään lisäksi sijoittautumisoikeuteen sovellettaviin edellytyksiin verrattuna yksinkertaisempia edellytyksiä rajatylittävälle palvelujen tarjonnalle työvoima- ja palvelumarkkinoiden joustavuuden lisäämiseksi.

Ranskan viranomaiset ovat ammattikokemuksen tunnustamisen osalta nähtävästi rikkoneet yhteisön lainsäädäntöä, koska viranomaiset kieltäytyivät kokonaan ottamasta huomioon palkan määrittelyssä Stentin ammattikokemusta, jonka tämä oli hankkinut Yhdistyneessä kuningaskunnassa opetusalalla. Yhteisöjen tuomioistuimen oikeuskäytännön perusteella(3) komissio katsoo, että EY:n perustamissopimuksen 39 artikla ja työntekijöiden vapaasta liikkuvuudesta yhteisön alueella 15. lokakuuta 1968 annetun neuvoston asetuksen (ETY) N:o 1612/68(4) 3 artikla on tulkittava siten, että niiden nojalla Ranskan viranomaisilta edellytetään yhteisön työntekijöiden toisessa jäsenvaltiossa hankkiman aiemman vastaavan työkokemuksen huomioon ottamista palkan määrittelyssä Ranskassa hankitun työkokemuksen kanssa yhdenvertaisella tavalla. Näin ollen Ranskan viranomaisten on rinnastettava Stentin ammattikokemus Ranskassa suoritettuihin työskentelyjaksoihin, jotka otetaan huomioon palkan määrittelyssä. Siltä osin kuin nämä jaksot ovat toisiinsa rinnastettavissa, ne on otettava yhtäläisesti huomioon.

Komissio on tämän johdosta pannut vireille rikkomisesta johtuvan menettelyn Ranskaa vastaan ja tarkastelee parhaillaan Ranskan lainsäädäntöluonnosta, jolla on määrä mukauttaa Ranskassa sovellettavat säännöt yhteisön lainsäädäntöä vastaaviksi.

Komissio on toteuttanut seuraavat yleiset toimet poistaakseen ammattikokemuksen ja ikälisien tunnustamiseen liittyvät esteet. Koska tätä ongelmaa esiintyy monissa jäsenvaltioissa, komissio on pannut vireille rikkomisesta johtuvia menettelyjä useita jäsenvaltioita vastaan. Komissio myös kuulee jäsenvaltioita tästä asiasta julkishallinnosta vastaavien johtavien virkamiesten työryhmässä (hallitustenvälinen yhteistyö). Lisäksi komissio opastaa kansalaisia näissä kysymyksissä.

Liikkuvuuden edistämiseksi yleisesti komissio on vastikään hyväksynyt ammattitaitoa ja liikkuvuutta koskevan toimintasuunnitelmansa(5), joka on jatkoa aiemmille vapaata liikkuvuutta käsitteleville kertomuksille ja muille asiakirjoille(6).

(1) EYVL L 19, 24.1.1989.

(2) KOM(2002) 119 lopullinen.

(3) Asia C-15/96 (Schöning) Kok. 1998 I-00047, asia C-187/96 (komissio v. Kreikka) Kok. 1998 I-01095 ja asia C-195/98 (Österreichischer Gewerkschaftsbund) Kok. 2000 I-10497.

(4) EYVL L 257, 19.10.1968.

(5) KOM(2002) 72 lopullinen, 13.2.2002.

(6) Henkilöiden vapaata liikkuvuutta käsitelleen korkean tason asiantuntijaryhmän vuonna 1997 esittämä raportti (Simone Veilin raportti), Työntekijöiden vapaata liikkuvuutta koskeva komission toimintasuunnitelma (KOM(1997) 586), Komission tiedonanto neuvostolle Kaikille avoimet uudet eurooppalaiset työmarkkinat (KOM(2001) 116).